S[alutem] p[lurimam] cum commendatione suj. Recepi pridem literas vestras, spectabilis domine anchidiacone, et has profecto michi gratissimas, jn quibus commemoratis, admonitum esse per dominationem vestram quendam magistrum Jacobum Wenne, ne in sue fame deiectionem diutius pecunie sibi hactenus per me credite solutionem protelaret, vestram tamen prestantiam, cum idem m[agister] Jacobus per se non possit pro ista vice exoluere credita suj nomine, in Lubecam cuidam Hermanno Bremer transmisisse iiij t[onnas] butiri in aliquam totalis summe defalcationem, pro quo plurimum sane non jmmerito d[ominationi] v[estre] gratior. Sed non dum vel ad me peruenerunt vel ipsis venditis pecuniam translatam recepj, nec constat, quantum in deductionem obligatj sint profuture. Puto tamen ad plenum illis ipsis michi non posse satisfieri, cum obligetur in xxxvj florenos. Vbi tamen venditione facta magis fuero certioratus de calculo, de restantibus debitis cum primis clariorem in literis sum facturus mensionem. Ceterum perspecta singulari beneuolentia dominj mej, vltro se votis meis offerentis, audentior factus peto in simili casu ut prius dominatio vestra monitos habere velit quosdam alios, in ecclesia vestra residentes magistros, Henricum vann Asschenn, quj tenetur iiij florenis, et Petrum Syldt, quj michi in viij florenos obligatur, ne et ipsi poterint ulterius rememorata per seipsos mea ipsis exhibita beniuolentia solutionem sepe moniti retardare, multam, qua me afficiunt, molestiam remoturi. Hanc rem domino meo presingulari ordinandam committo, existimans, in hac parte michi fore neminem, quo securius mea poterint hec prescripta committj negotia, ut in optatas metas deueniant. His valete perpetuo. Datum Rostochij ex collegio theologorum anno etc. decimoquinto, octaua julij. Henricus Kruselmann. Adress: Prestantissimo viro domino et magistro Paulo Schelen, sancte cathedralis ecclesie Aboensis archileuite etc., suo domino et fautori semper obseruandissimo.